河南

河南（粵拼：ho4 naam4；普通話拼音： Hénán ；威妥瑪拼音：Ho-nan）係中國中部嘅省，所以正式名叫河南省（ho4 naam4 saang2），省會響鄭州。河南響黃河中下游，因大部分地區喺黃河以南，所以叫「河南」。因為佢個地理位置緊要，向來都係兵家必爭之地。2000幾年前，佢係中國九州中間嘅豫州（jyu6 zau1），所以簡稱豫（jyu6）。亦都有中州（zung1 zau1）、中原（zung1 jyun4）、中國（zung1 gwok3）之稱。 河南係中華文明嘅發源地之一，商代嘅殷墟，就係響河南發現。佢有唔少歷史文化名城，好似洛陽、開封、安陽、南陽、商丘、鄭州、浚縣同埋輝縣。佢作爲中國史嘅核心地方，洛陽、開封係好多個王朝、政權嘅國都，此外河南出身嘅重要人物都好多，比如有老子、莊子、法家嘅商鞅同李斯、張衡、韓愈、岳飛。不過而家河南係中國人多但又比較窮嘅地方。 名 河南省簡稱「豫」嘅意思有三種講法： 「豫」字係象形字，就係話人套（tou4）住隻象，而遠古時呢度一帶河多林密、野象多，呢隻字係形容嗰時河南嘅自然環境。 《尚書·禹貢》分天下爲九州，呢度大部份屬豫州，係天下之中，「豫」係話佢係笪中和安逸之地。 而家有學者提出新解，係話「豫」同天象時令有關，舊時農耕社會好睇重天時，呢種解法認爲豫州對應嘅星係填星，即土星，五行屬土，時令爲夏。 河南好多時嗌做中原、中州，表明呢度係中國嘅核心地帶，佢同週邊一啲地方一齊組成咗北中國主要嘅平原地區，亦即華北平原；而呢度亦係中國文明嘅主要發源地之一。喺地理上，北面係河北，東北面係山東，東南面係安徽，南面係湖北，西面係陝西，西北面係山西。 而河南呢嗰名，則係因爲呢度大部份地方位於黃河以南。河南有一億幾人，係中華人民共和國人口最多嘅省之一，排喺廣東、山東後面。 註